C 222/21

Valitus, jonka Euroopan komissio on tehnyt 5.4.2022 unionin yleisen tuomioistuimen (laajennettu neljäs jaosto) asiassa T-286/09 RENV, Intel Corporation v komissio, 26.1.2022 antamasta tuomiosta

(Asia C-240/22 P)

(2022/C 222/32)

Oikeudenkäyntikieli: englanti

Asianosaiset

Valittaja: Euroopan komissio (asiamiehet: F. Castillo de la Torre, N. Khan, M. Kellerbauer ja C. Sjödin)

Muut osapuolet: Intel Corporation Inc., Association for Competitive Technology, Inc., Union fédérale des consommateurs – Que choisir (UFC – Que choisir)

Vaatimukset

Valittaja vaatii, että unionin tuomioistuin

— kumoaa valituksenalaisen tuomion tuomiolauselman 3 kohtaa lukuun ottamatta

— palauttaa asian unionin yleisen tuomioistuimen ratkaistavaksi

— määrää, että oikeudenkäyntikuluista päätetään myöhemmin.

Oikeudelliset perusteet ja pääasialliset perustelut

Valittaja vetoaa kuuteen valitusperusteeseen.

Ensimmäinen valitusperuste: Valituksenalaisessa tuomiossa suoritettu uudelleentarkastelu, joka koskee päätöksessä (1) kattavuutta ja kestoa koskevista kriteereistä tehdyn analyysin laajuutta, merkitsee lausumista vaatimuksen ulkopuolisesta seikasta (ultra petita). Valituksenalaisessa tuomiossa on tehty oikeudellinen virhe, koska siihen ei sisälly kokonaisarviointia siitä, voitiinko Intelin käytännöillä kaikki asiassa merkitykselliset olosuhteet huomioon ottaen rajoittaa kilpailua, ja koska siinä on tulkittu virheellisesti unionin tuomioistuimen 6.9.2017 annetussa tuomiossa Intel v komissio, C-413/14 P, EU:C:2017:632, tältä osin annettuja ohjeita.

Toinen valitusperuste: Valituksenalaisessa tuomiossa suoritetulla uudelleentarkastelulla, joka koskee päätöksessä käytettyä yhtä tehokkaan kilpailijan kriteeriä (jäljempänä AEC-testi), loukataan komission puolustautumisoikeuksia.

Kolmas valitusperuste: Valituksenalaisessa tuomiossa suoritetussa uudelleentarkastelussa siitä, miten päätöksessä sovellettiin AEC-testiä Dellin osalta, tehdään näyttökynnyksen osalta virhe, otetaan selkeät todisteet huomioon vääristyneellä tavalla, esitetään ristiriitaisia perusteluja ja loukataan komission puolustautumisoikeuksia.

Neljäs valitusperuste: Valituksenalaisessa tuomiossa suoritetussa uudelleentarkastelussa siitä, miten päätöksessä sovellettiin AEC-testiä Hewlett-Packard Companyn osalta, tehdään näyttökynnyksen osalta virhe, loukataan komission puolustautumisoikeuksia, ja siihen sisältyy useita muita oikeudellisia virheitä.

Viides valitusperuste: Valituksenalaisessa tuomiossa suoritetussa uudelleentarkastelussa siitä, miten päätöksessä sovellettiin AEC-testiä Lenovon osalta, sovelletaan virheellisesti AEC-testiä ja SEUT 102 artiklaa, otetaan todisteet huomioon vääristyneellä tavalla ja loukataan komission puolustautumisoikeuksia.

Kuudes valitusperuste: Siltä osin kuin valituksenalaisessa tuomiossa päätöksen osittaiseksi kumoamiseksi tukeudutaan siinä suoritettuun, päätöksessä käytettyä AEC-testiä koskevaan uudelleentarkasteluun, siinä ei oteta asianmukaisesti huomioon sen tekemien AEC-testiä koskevien toteamusten merkitystä.

(1) [SEUT 102] artiklan ja ETA-sopimuksen 54 artiklan mukaisesta menettelystä 13.5.2009 annettu komission päätös C(2009) 3726 final (asia COMP/C-3/37.990 – Intel).